Πρόταση οδηγίας του Συμβουλίου που τροποποιεί την οδηγία 90/675/ΕΟΚ για τον καθορισμό των βασικών αρχών που διέπουν τη διοργάνωση κτηνιατρικών ελεγχων σε προϊόντα προελεύσεως τρίτων χωρών που εισάγονται στην Κοινότητα

(95/C 185/07)

(Κείμενο που παρουσιάζει ενδιαφέρον για τον ΕΟΧ)

COM(95) 254 τελικό - 95/0141(CNS)

(Υποβλήθηκε από την Επιτροπή στις 9 Ιουνίου 1995)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

ότι η δημιουργία της εσωτερικής αγοράς κατέστησε απαραίτητο να καθορισθούν κοινές αρχές για τους κτηνιατρικούς ελέγχους στις εισαγωγές, δεδομένου ότι οι έλεγχοι στα εσωτερικά σύνορα επρόκειτο να καταργηθούν 7

ότι η οδηγία 90/675/ΕΟΚ (1) θεσπίζει τις αρχές που διέπουν τη διοργάνωση κτηνιατρικών ελέγχων σε προϊόντα που εισάγονται στην Κοινότητα από τρίτες χώρες 7

ότι για να διευκολυνθεί η μετάβαση στο νέο σύστημα κτηνιατρικών ελέγχων, η Επιτροπή είναι δυνατό, δυνάμει του άρθρου 30 της προαναφερθείσας οδηγίας, να λάβει μεταβατικά μέτρα μέχρι τις 30 Ιουνίου 1995 7

ότι με την απόφαση 92/571/ΕΟΚ (2), όπως τροποποιήθηκε τελευταία με την απόφαση 95/55/ΕΚ (3), η Επιτροπή έλαβε μεταβατικά μέτρα στα οποία λαμβάνεται υπόψη η δυσχέρεια διεξαγωγής κτηνιατρικών ελέγχων στα εξωτερικά σύνορα, σε προϊόντα που δεν έχουν πλήρως εναρμονισθεί 7

ότι δεν κατέστη δυνατό εντός του υφιστάμενου χρονικού πλαισίου για τα μεταβατικά μέτρα, να θεσπιστούν όλες οι απαραίτητες ρυθμίσεις ελέγχου και ιδίως η ολοκλήρωση της διαδικασίας εναρμόνισης των όρων εισαγωγής για ζωικά προϊόντα καταγωγής τρίτων χωρών 7

ότι, για να αποφευχθεί η αποδιοργάνωση των συναλλαγών ζωικών προϊόντων, είναι απαραίτητο να παραταθεί η ημερομηνία για τη δυνατότητα λήψης μεταβατικών μέτρων για περιορισμένη χρονική περίοδο 7

ότι, δεδομένου ότι η ορισθείσα προθεσμία για τη λήψη μεταβατικών μέτρων λήγει στις 30 Ιουνίου 1995, είναι επειγόντως αναγκαίο να παραταθεί η εν λόγω ημερομηνία μέχρι την 1η Ιουλίου 1995,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στο άρθρο 30 της οδηγίας 90/675/ΕΟΚ η φράση «για τρία έτη» αντικαθίσταται από τη φράση: «Μέχρι την 31η Δεκεμβρίου 1996».

Άρθρο 2

Η παρούσα οδηγία αρχίζει να ισχύει στις 20 Ιουνίου 1995.

Άρθρο 3

1. Τα κράτη μέλη θεσπίζουν τις απαραίτητες νομοθετικές, κανονιστικές και διοικητικές διατάξεις για την τήρηση των διατάξεων της παρούσας οδηγίας μέχρι την 28η Ιουνίου 1995 και ενημερώνουν σχετικά την Επιτροπή.

2. Κατά την έγκριση των εν λόγω μέτρων τα κράτη μέλη φροντίζουν ώστε τα μέτρα αυτά να περιλαμβάνουν αναφορά στην παρούσα οδηγία ή να συνοδεύονται από την αναφορά αυτή κατά την επίσημη δημοσίευσή τους. Ο τρόπος με τον οποίο θα γίνεται η εν λόγω αναφορά καθορίζεται από τα κράτη μέλη.

3. Τα κράτη μέλη ανακοινώνουν στην Επιτροπή τα κείμενα των βασικών διατάξεων της εθνικής νομοθεσίας, τα οποία εγκρίνουν στον τομέα τον οποίο διέπει η παρούσα οδηγία.

Άρθρο 4

Η παρούσα οδηγία απευθύνεται στα κράτη μέλη.

(1) ΕΕ αριθ. L 373 της 31. 12. 1990, σ. 1. Η εν λόγω οδηγία τροποποιήθηκε τελευταία από την απόφαση του Συμβουλίου 95/1/ΕΚ, Ευρατόμ, ΕΚΑΧ (ΕΕ αριθ. L 1 της 1. 1. 1995, σ. 1).

(2) ΕΕ αριθ. L 387 της 16. 12. 1992, σ. 36.

(3) ΕΕ αριθ. L 53 της 9. 3. 1995, σ. 37.